হাঁচি-কাশি আসলে রুবেলা কিনা কীভাবে বুঝবেন?
রুবেলা বা রুবিওলা হল মোরবিলি ভাইরাসঘটিত অত্যন্ত ছোঁয়াচে একটি রোগ। এটি অনেকটা কোভিডের মতোই আক্রান্ত ব্যক্তির হাঁচি কাশির ড্রপলেট থেকে ছড়ায়।
এর সাথে হামের কিছু মিল আছে যেমন সংক্রমণের ফলে শরীরে লাল বা গোলাপি ফুসকুড়ি দেখা দেয়। একে জার্মান হাম বা তিন দিনের হামও বলা হয়।
রুবেলার সবচেয়ে ভয়ের দিকটি হল আপনি এতে আক্রান্ত হলেও শুরুতে কিছুই টের পাবেন না।
কারণ রোগের লক্ষণ প্রকাশের আগে ভাইরাসটি রোগীর দেহে সাত থেকে ২১ দিন পর্যন্ত সুপ্তাবস্থায় থাকতে পারে।
এটি যদিও খুব জটিল রোগ নয় তবে কোনও মা গর্ভাবস্থায় সংক্রমিত হলে এর পরিণতি শিশুর জন্য ভয়াবহ হতে পারে। এছাড়া শিশুরা আক্রান্ত হলে এটি তাদের রোগ প্রতিরোধ ক্ষমতায় ব্যাপক প্রভাব ফেলে।
সম্প্রতি রুবেলার বিষয়ে নানা তথ্য জানতে চাচ্ছেন নেটিজেনরা।
ব্রিটেনের স্বাস্থ্য সেবা বিভাগ এবং যুক্তরাষ্ট্রের সেন্টার ফর ডিজিজ কন্ট্রোলের তথ্য মতে, রুবেলার কিছু সাধারণ লক্ষণ রয়েছে। সেগুলো হল:
১. লাল বা গোলাপি ফুসকুড়ি, যা সামান্য উঁচু হয়। তবে সংক্রমণের পর ফুসকুড়ি দেখা দিতে দুই থেকে তিন সপ্তাহ সময় লাগে। ফুসকুড়ি কানের পিছনে শুরু হয় এবং পরে মাথা, ঘাড় ও শরীরে ছড়িয়ে পড়ে। কালো ত্বকে ফুসকুড়ি দেখা কঠিন হতে পারে, তবে শরীরের চামড়া ধরে দেখলে রুক্ষ বা আঁশযুক্ত বোধ হতে পারে
২. মাথা ও ঘাড়ের পেছনের গ্রন্থি ফুলে যাওয়া এবং ব্যথা হওয়া, কানের পিছনের লিম্ফ নড পিণ্ডর মতো ফুলে যাওয়া
৩. জয়েন্টে ব্যথা, বিশেষ করে; আঙ্গুল, কব্জি বা হাঁটুতে ব্যথা
৪. জ্বর
৫. হাঁচি-কাশি এবং নাক দিয়ে পানি পড়া
৬. মাথাব্যথা, গলা ব্যথা
৭. শরীরে কালশিটে
৮.  চোখ-মুখ ফুলে যাওয়া, চোখ চুলকানো, চোখ লাল হয়ে যাওয়া
৯.  শরীর ম্যাজ ম্যাজ করা
১০. ক্ষুধা মন্দা, বমি বমি ভাব, দুর্বলতা
রুবেলা ভাইরাসের বিরুদ্ধে কোনও নির্দিষ্ট অ্যান্টি-ভাইরাল ওষুধ নেই। চিকিৎসকরা সাধারণত উপসর্গ অনুযায়ী চিকিৎসা দিয়ে থাকেন।
রুবেলা মূলত মাঝারি ধাঁচের রোগ। ভাইরাসটি প্রথমে শ্বাসনালীতে সংক্রমিত হয়, এরপর রক্তের মাধ্যমে দেহের অন্যান্য অংশে ছড়িয়ে পড়ে।
যা কোনও চিকিৎসা ছাড়াই সাত থেকে দশ দিনের মধ্যে ঠিক হয়ে যায়।
বেশিরভাগ মানুষের মধ্যে রুবেলার উপসর্গ খুব একটা জটিল হয় না। কিন্তু কেউ যদি গর্ভবতী অবস্থায় আক্রান্ত হন তবে রুবেলা অনাগত শিশুর ক্ষতি করতে পারে:
রুবেলা ভাইরাসের কারণে হওয়া এসব জন্মগত ত্রুটি কনজেনিটাল রুবেলা সিনড্রোম বা সিআরএস নামে পরিচিত। গর্ভাবস্থায় যত শুরুর দিকে সংক্রমণ হবে, ঝুঁকি তত বেশি।
সিআরএস প্রতিরোধে কার্যকর কোনও চিকিৎসা নেই।
তবে গর্ভাবস্থার ২০ সপ্তাহ পরে যদি গর্ভবতী রুবেলা আক্রান্ত হন তবে সিআরএস হওয়ার ঝুঁকি তেমন থাকে না।
২০ সপ্তাহের মধ্যে কোনও গর্ভবতী নারী রুবেলা আক্রান্ত কারও সংস্পর্শে এলে তাকে ইমিউনোগ্লোবিউলিন দেয়া হয়ে থাকে।
রুবেলার যেহেতু সুনির্দিষ্ট কোনও চিকিৎসা নেই। তাই রুবেলাকে টিকার মাধ্যমে প্রতিরোধ করা খুব জরুরি বলে জানিয়েছেন চিকিৎসকরা।
ব্রিটেনের স্বাস্থ্যসেবা বিভাগও বলছে, রুবেলা প্রতিরোধের সবচেয়ে কার্যকরী উপায় হল হাম-মাম্পস-রুবেলা (এমএমআর) টিকার দুই ডোজ টিকা প্রয়োগ।
এই টিকা রুবেলা প্রতিরোধে নিরাপদ এবং অত্যন্ত কার্যকর। সব বয়সেই এই টিকা নেয়া যায়।
বাংলাদেশে সম্প্রসারিত টিকাদান কর্মসূচির অধীনে অন্যান্য রোগের পাশাপাশি রুবেলা প্রতিরোধেও টিকা দেয়া হয়।
টিকার প্রথম ডোজটি সাধারণত শিশুর নয় থেকে ১৫ মাসের মধ্যে দেয়া হয় এবং দ্বিতীয় ডোজ দেয়া হয় শিশুর সাড়ে তিন থেকে ছয় বছর বয়সের মধ্যে।
এছাড়া প্রাপ্তবয়স্করা এই টিকা নিতে পারেন। সাধারণত প্রথম ডোজ নেয়ার কমপক্ষে এক মাস থেকে তিন মাস পর দ্বিতীয় ডোজ দেয়া হয়।
বিশেষ করে গর্ভধারণের আগে মেয়েরা যথেষ্ট রুবেলা প্রতিরোধী কিনা দেখে নিতে হবে।
যদি কারও রক্তের অ্যান্টিবডি পরীক্ষায় আইজিজি পজিটিভ আসে, তাহলে বুঝতে হবে, তিনি আগে রুবেলায় আক্রান্ত হয়েছেন। তার শরীরে প্রতিরোধ ক্ষমতা গড়ে উঠেছে। এজন্য টিকা দেয়ার প্রয়োজন নেই।
তবে আইজিজি নেগেটিভ আসা মানে তিনি আগে আক্রান্ত হননি, ভবিষ্যতে আক্রান্ত হতে পারেন। সেক্ষেত্রে টিকা নিয়ে নিতে হবে। গর্ভধারণের আগে টিকা নেয়াই বেশি নিরাপদ।
চেষ্টা করতে হবে টিকা নেয়ার এক মাসের মধ্যে গর্ভবতী না হতে।
তবে কেউ যদি গর্ভাবস্থায় দেখেন রক্ত পরীক্ষা নেগেটিভ এসেছে তাহলে সন্তান জন্ম দেয়ার পর টিকা নিতে পারেন। এতে শিশু দুধ পানে সমস্যা হবে না।
তবে গর্ভকালীন সময়ে মাকে সাবধান থাকতে হবে যেন এই রোগের সংক্রমণ না হয়।
এই টিকা রুবেলার বিরুদ্ধে আজীবন সুরক্ষা প্রদান করে। টিকার কারণে অনেক দেশে রুবেলা সংক্রমণ বিরল এমনকি অস্তিত্বহীন।
রুবেলার লক্ষণ দেখা দেয়ার এক সপ্তাহ আগে থেকে এবং লক্ষণ দেখা দেয়ার পাঁচ দিন পর পর্যন্ত এই রোগের সংক্রমণ ছড়াতে থাকে। এই রোগ মূলত হাঁচি-কাশির মাধ্যমে ছড়ায়। সে কারণে:
আপনি যদি মনে করেন যে আপনি এমন কারো সংস্পর্শে এসেছেন যার রুবেলার লক্ষণ আছে, যেমন ফুসকুড়ি, সেইসাথে গর্ভাবস্থায় যদি আপনার শরীরে ফুসকুড়ি হয়, তাহলে সরাসরি চিকিৎসকের পরামর্শ নিন

রুবেলা বা রুবিওলা হল মোরবিলি ভাইরাসঘটিত অত্যন্ত ছোঁয়াচে একটি রোগ। এটি অনেকটা কোভিডের মতোই আক্রান্ত ব্যক্তির হাঁচি কাশির ড্রপলেট থেকে ছড়ায়।